আতাউর রহমান খান (শিক্ষাবিদ)

মাওলানা আতাউর রহমান খান (১ মার্চ, ১৯৪৩– ৩০ জুলাই, ২০০৮ ) ছিলেন একজন বাংলাদেশী আলেম, শিক্ষাবিদ, রাজনীতিবিদ, সংসদ সদস্য, লেখক, ধর্মীয় ও আধ্যাত্মিক ব্যক্তিত্ব, যিনি জ্ঞানচর্চা, মাদরাসা ও মসজিদের মত ধর্মীয় প্রতিষ্ঠান পরিচালনা করার সাথে সাথে রাজনীতি ও সমাজ সংস্কারে সক্রিয় ছিলেন। ১৯৯১ সালে কিশোরগঞ্জ-৩ আসন থেকে তিনি সংসদ সদস্য হিসেবে নির্বাচিত হন। এছাড়া কিশোরগঞ্জের আল জামেয়াতুল ইমদাদিয়ায় প্রায় শুরু থেকেই তিনি যুক্ত ছিলেন। তিনি বাংলাদেশের কওমী মাদ্রাসা শিক্ষা বোর্ড বেফাকুল মাদারিসিল আরাবিয়ার মহাসচিব ও জাতীয় শরীয়াহ কাউন্সিলের সদস্য ছিলেন। তিনি মাওলনা উবায়দুর রহমান খান ও কবি মুহিব খানের পিতা। বাংলাদেশ জেনোসাইড আর্কাইভের তথ্যানুযায়ী তিনি ১৯৭১ সালে বাংলাদেশের স্বাধীনতা যুদ্ধে একজন রাজাকার ছিলেন।

 জন্ম ও শিক্ষা জীবন 
আতাউর রহমান ১৯৪৩ সালের ১ মার্চ অধুনা বাংলাদেশের কিশোরগঞ্জ জেলার ইটনা থানাধীন হাতকাবিলা গ্রামে এক মুসলিম পরিবারে জন্মগ্রহণ করেন। তার পিতা আহমদ আলী খান ছিলেন আতহার আলী খানের প্রধান খলিফা ও আল জামিয়াতুল ইমদাদিয়া কিশোরগঞ্জের আজীবন প্রিন্সিপাল। পারিবারিকভাবেই আতাউর রহমান খান ধর্মীয় চেতনার ধারক ছিলেন। শুরুতে কিশোরগঞ্জের জামিয়া ইমদাদিয়ায় লেখাপড়া করেন এবং সেখানে থেকেই তিনি দাওরায়ে হাদীস (মাষ্টার্স) সমাপ্ত করেন।

 কর্মজীবন 
জামিয়া ইমদাদিয়ায় শিক্ষকতার মধ্য দিয়ে তিনি তার কর্মজীবনের সূচনা করেন। তিনি বাংলাদেশের কওমী মাদরাসা শিক্ষা বোর্ড বেফাকুল মাদারিসের মহাসচিব, ধর্ম মন্ত্রণালয়ের স্থায়ী কমিটির সাবেক সদস্য, ইসলামি ফাউন্ডেশনের বোর্ড অব গভর্নসের সদস্য, জাতীয় শরীয়া কাউন্সিলের সদস্য, জামিয়া ইমদাদিয়া কিশোরগঞ্জের সহকারী প্রধান শিক্ষক, জামিয়া ফারুকিয়া কিশোরগঞ্জের প্রতিষ্ঠাতা প্রিন্সিপাল এবং ঢাকার ফরিদাবাদ ও মিরপুর ৬নং মাদরাসার প্রিন্সিপাল ছিলেন।

 রাজনৈতিক জীবন 
প্রাথমিক জীবনে তিনি নেজামে ইসলাম পার্টির রাজনীতির সঙ্গে জড়িয়ে পড়েন। মাওলানা আতহার আলীর মৃত্যুর পর বিভিন্ন কারণে নেজামে ইসলাম পার্টি নিষ্ক্রিয় হয়ে পড়লে তিনি রাজনীতি থেকে অনেকটা দূরে সরে যান। ১৯৯১ সালের জাতীয় সংসদ নির্বাচনে বাংলাদেশ জাতীয়তাবাদী দলের হয়ে বিপুল ভোটে জয়লাভ করে পুনরায় রাজনীতিতে সক্রিয় হন।

 ব্যক্তিগত জীবন 
তার স্ত্রীর নাম সাইয়্যিদা মুর্শিদা-ই-আমিনা তারমানী। তিনি পাঁচ সন্তানের জনক ছিলেন; উবায়দুর রহমান খান নদভী, ওয়ালিয়ুর রহমান খান, খলীলুর রহমান, রেজওয়ানুর রহমান খান, মুহিব খান।

 লেখনী 
তার লেখা বইয়ের মধ্যে রয়েছে:

 তাফসিরে সূরা মুলক
 পুঁজিবাদ সমাজতন্ত্র ও ইসলাম
 ইসলামের অর্থবণ্টন ব্যবস্থা
 মুসলিম শিশু শিক্ষা
 মাওলানা আতহার আলী রহ. এর স্মৃতি

২৮ এপ্রিল ২০০৫ সালে ধর্ম চিন্তন ও ধর্মীয় দর্শন প্রচারণায় অবদানের জন্য রাজ্জাক সখিনা কল্যাণ ট্রাস্টের পক্ষ থেকে তাকে পদক ও সম্মাননা দেয়া হয়

 মৃত্যু 

২০০৮ সালের ৩০ জুলাই রাত ২:৩০টায় হৃদরোগে আক্রান্ত হয়ে কিশোরগঞ্জ থেকে ঢাকা আসার পথে মারা যান।

 তথ্যসূত্র 

 গ্রন্থপঞ্জি 
 হযরত মাওলানা আতাউর রহমান খান বিজ্ঞ আলেম ও সফল ইসলাম প্রচারক


 হযরত মাওলানা আতাউর রহমান খান রাহ : কিছু গুণ, কিছু বৈশিষ্ট্য


বিষয়শ্রেণী:১৯৪৩-এ জন্ম
বিষয়শ্রেণী:২০০৮-এ মৃত্যু
বিষয়শ্রেণী:পঞ্চম জাতীয় সংসদ সদস্য
বিষয়শ্রেণী:বেফাকুল মাদারিসিল আরাবিয়া বাংলাদেশের মহাসচিব
বিষয়শ্রেণী:বৃহত্তর ময়মনসিংহের ইসলামি ব্যক্তিত্ব
বিষয়শ্রেণী:বাংলাদেশ জাতীয়তাবাদী দলের রাজনীতিবিদ
বিষয়শ্রেণী:নেজামে ইসলাম পার্টির রাজনীতিবিদ
বিষয়শ্রেণী:বাংলাদেশী ইসলামপন্থী
বিষয়শ্রেণী:কিশোরগঞ্জ জেলার ব্যক্তি
বিষয়শ্রেণী:২০শ শতাব্দীতে জন্ম
বিষয়শ্রেণী:২০শ শতাব্দীর বাঙালি
বিষয়শ্রেণী:২১শ শতাব্দীর বাঙালি